**SZAVAZATSZÁMLÁLÓ BIZOTTSÁGI TAGOK JELENTKEZÉSÉT VÁRJUK**

2022. április 3-án országgyűlési képviselők választására és ugyanezen a napon várhatóan több kérdésben országos népszavazásra kerül sor.

 A választások lebonyolításában nagy szerepet töltenek be a szavazatszámláló bizottságok, amelyek elsődleges feladata, a választások tisztaságának, törvényességének biztosítása, a pártatlanság érvényesítése.

 A szavazatszámláló bizottságok új választott tagjait és a póttagjait a Képviselő-testület választja meg, a tagok a megválasztásukat követően esküt/fogadalmat tesznek.

Amennyiben Ön szeretne részt venni a választási bizottság munkájában kérem, jelentkezzen a szavazatszámláló bizottságba.

A szavazatszámláló bizottságnak Kápolnásnyéken állandó lakóhellyel rendelkező, nagykorú magyar állampolgár lehet a tagja, aki szerepel a központi névjegyzékben és nem áll fenn vele szemben a választási eljárásról szóló törvényben meghatározott összeférhetetlenségi ok.

Szavazatszámláló bizottsági tagnak „Jelentkezés szavazatszámláló bizottság tagjának” nyomtatvány kitöltésével lehet jelentkezni, amely beszerezhető a Kápolnásnyéki Közös Önkormányzati Hivatal anyakönyvvezetőjénél (2475 Kápolnásnyék, Fő utca 28.) vagy letölthető [innen.](https://www.hegyvidek.hu/aktualis/hirek/szszb-adatlap)

A kitöltött jelentkezési lapot kérjük, **2022. január 31-ig** juttassa el a Kápolnásnyéki Közös Önkormányzati Hivatal anyakönyvvezetőjéhez. A jelentkezéssel kapcsolatosan hivatali munkaidőben telefonon is érdeklődhet a +36706845857vagy a +36709530786-es telefonszámon.

A szavazatszámláló bizottságok tagjai oktatáson vesznek részt, munkájukért tiszteletdíjban részesülnek, és a szavazást követő napon a munkavégzési kötelezettség alól mentesülnek.

Kérem a Tisztelt Kápolnásnyéki Választópolgárokat, hogy jelentkezésükkel segítsék településünkön a választások sikeres lebonyolítását.

 Kápolnásnyék, 2022. január 10.

Szabóné Ánosi Ildikó jegyző,
a Választási Iroda vezetője

**Letölthető nyomtatványok:**

Jelentkezés szavazatszámláló bizottság tagjának - [**LETÖLTÉS**](https://www.szekesfehervar.hu/_upload/editor/2021/gergo/decermber/SzSzB_-_Jelentkezes_valasztasi_bizottsag_tagjanak_kitolthet__.pdf)

Adatkezelési tájékoztató - [**LETÖLTÉS**](https://www.szekesfehervar.hu/_upload/editor/2021/gergo/decermber/ADATKEZELESI_TAJEKOZTATO_-_a_Szavazatszamlalo_Bizottsag_tagjainak_kivalasztasaval_kapcsolatos_adatkezeleshez.pdf)

**JELENTKEZÉS**

 **SZAVAZATSZÁMLÁLÓ BIZOTTSÁGOK TAGJÁNAK / PÓTTAGJÁNAK**

|  |  |
| --- | --- |
| Név:(születési név is) |  |
| Lakóhely:(irányítószámmal) |  |
| Anyja neve: |  |
| Születési hely, idő: |  |
| Munkahely:Foglalkozás:Munkahelyi telefon: |  |
| Vezetékes telefon:Mobil telefon: E-mail: |  |

A választókerületben jelöltet állító szervezet tagja vagyok: Igen Nem

A választókerületben induló jelölt hozzátartozója vagyok: Igen Nem

(A megfelelő választ kérjük húzza alá!)

Alulírott, ezen jelentkezés aláírásával jelentkezem szavazatszámláló bizottság tagjának. Nyilatkozom, hogy a választási eljárásról szóló 2013. évi XXXVI. törvény szavazatszámláló bizottságokra vonatkozó rendelkezéseiről szóló „TÁJÉKOZTATÓT” megismertem és tudomásul vettem.

Alulírott felelősségem tudatában nyilatkozom, hogy magyar állampolgár vagyok, választójoggal rendelkezem, kijelentem, hogy velem szemben a választási eljárásról szóló 2013. évi XXXVI. törvény 17.18.§-a szerinti kizáró ok nem áll fenn.

Kápolnásnyék, 2022………

 ……………………………………..

 aláírás

**ADATKEZELÉSHEZ HOZZÁJÁRULÓ NYILATKOZAT**

* Nyilatkozom, hogy a Szavazatszámláló Bizottság tagjainak kiválasztásával kapcsolatos adatkezeléshez készített adatkezelési tájékoztatót elolvastam.
* Hozzájárulok ahhoz, hogy a Helyi Választási Iroda, mint adatkezelő adataimat és telefonszámomat az adatkezelési tájékoztatóban megadott célból és módon kezelje.

Kápolnásnyék, 2022………

 ……………………………………..

 aláírás

**TÁJÉKOZTATÓ**

**a szavazatszámláló bizottságok választott tagjai részére**

A választási eljárásról szóló 2013. évi XXXVI. törvény (a továbbiakban: Ve.) II. fejezete rendelkezik a választási bizottságokról, ezen belül a szavazatszámláló bizottságokról.

A szavazatszámláló bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

A szavazatszámláló bizottság a működésének tartama alatt hatóságnak, a tagjai pedig hivatalos személynek minősülnek.

A szavazatszámláló bizottság választott tagjainak a megbízatása a következő általános országgyűlési választásokra megválasztott szavazatszámláló bizottság alakuló üléséig tart.

A Ve. 18. § (1) – (3) bekezdése értelmében:

**„18. §** (1) A választási bizottságnak nem lehet tagja

a) a köztársasági elnök,

b) a háznagy,

c) képviselő,

d) alpolgármester,

e) jegyző,

f) másik választási bizottság tagja, választási iroda tagja,

g) a Magyar Honvédséggel szolgálati jogviszonyban álló hivatásos és szerződéses katona, honvéd tisztjelölt, honvéd altiszt-jelölt, és a tényleges szolgálatot ellátó önkéntes tartalékos katona, valamint

h) jelölt.

(2) Nem lehet a választási bizottság választott tagja az (1) bekezdésben foglaltakon túl

a) párt tagja,

b) a választókerületben jelöltet állító jelölő szervezet tagja,

c) a választókerületben induló jelölt hozzátartozója,

d) a központi államigazgatási szervekről, valamint a Kormány tagjai és az államtitkárok jogállásáról szóló törvény szerinti központi államigazgatási szervvel vagy a választási bizottság illetékességi területén hatáskörrel rendelkező egyéb közigazgatási szervvel kormányzati szolgálati jogviszonyban, politikai szolgálati jogviszonyban, biztosi jogviszonyban, szolgálati vagy más, munkavégzésre irányuló jogviszonyban álló személy a közalkalmazott kivételével.

(3) Az (1) bekezdés *f)* pontja szerinti összeférhetetlenségi ok nem vonatkozik

a) az országgyűlési egyéni választókerületi választási bizottság tagjára, ha az egy szavazókörrel rendelkező településen működő helyi választási bizottság kivételével az országgyűlési egyéni választókerület területén fekvő településen működő helyi választási bizottság tagjává választják, valamint

b) az egy szavazókörrel rendelkező településen működő helyi választási bizottság kivételével az országgyűlési egyéni választókerület területén fekvő településen működő helyi választási bizottság tagjára, ha az országgyűlési egyéni választókerületi választási bizottság tagjává választják.”

A szavazatszámláló bizottság tagjai a szavazást követő napon mentesülnek a jogszabályban előírt munkavégzési kötelezettség alól és erre az időre átlagbér illeti meg őket, amelyet a munkáltató fizet. (A munkáltató a szavazatszámláló bizottság tagját megillető bér és járulékai megtérítését a szavazást követő öt napon belül igényelheti a választási irodától.)

A szavazatszámláló bizottságok választott tagjai csak a településen, tehát Kápolnásnyéken lakcímmel rendelkező választópolgárok lehetnek.

A szavazatszámláló bizottság tagjának megbízatása megszűnhet:

* ha a megbízatás törvényes feltételei megszűntek, (pl. elveszti választójogát)
* ha a bizottság megállapította tagjának összeférhetetlenségét,
* lemondással,
* a tag halálával.

A szavazatszámláló bizottság tagjai a polgármester előtt esküt, vagy fogadalmat tesznek.

A szavazatszámláló bizottság – tagjai megválasztása és eskü, vagy fogadalomtételét követően - alakuló ülést tart, amelyen a választott tagok közül megválasztja elnökét és annak helyettesét.

A bizottságot az elnök, akadályoztatása esetén az elnökhelyettes képviseli.

A szavazatszámláló bizottság választott és a megbízott tagjainak jogai és kötelezettségei azonosak, azzal az eltéréssel, hogy a megbízott tagok részére nem jár tiszteletdíj.

A szavazatszámláló bizottság testületként működik, döntéséhez a tagok többségének jelenléte és a jelen lévő tagok több mint felének azonos tartalmú (igen, vagy nem) szavazata szükséges.

A szavazatszámláló bizottság:

* ellenőrzi a szavazóhelyiséget, levezeti a szavazást, gondoskodik a szavazás törvényes lebonyolításáról,
* dönt a szavazás folyamán felmerült vitás kérdésekben,
* megszámlálja a szavazatokat és megállapítja a szavazókörben a szavazás eredményét, amiről jegyzőkönyvet állít ki,
* indítványozza az illetékes választási bizottságnak a szavazás szavazóköri eredményének megsemmisítését, ha olyan törvénysértést észlel, amely azt érdemben befolyásolta.

Helyi Választási Iroda